http://www.thaigov.go.th

(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)

 วันนี้ (20 สิงหาคม 2567) เวลา 10.00 น. น. นายภูมิธรรม เวชยชัย รองนายกรัฐมนตรีปฏิบัติหน้าที่แทนนายกรัฐมนตรี เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทำเนียบรัฐบาล ซึ่งสรุปสาระสำคัญดังนี้

|  |
| --- |
| **เศรษฐกิจ-สังคม** |

1. เรื่อง แผนปฏิบัติการแก้ไขปัญหาการแพร่ระบาดของปลาหมอคางดำ พ.ศ. 2567 - 2570

|  |
| --- |
| **ต่างประเทศ** |

2. เรื่อง ร่างแถลงการณ์ร่วมสำหรับการประชุม The 2nd Asia Zero Emission Community (AZEC) Ministerial Meeting

3. เรื่อง ขอความเห็นชอบการรับรองร่างถ้อยแถลงร่วมของการประชุมรัฐมนตรีด้านการศึกษาอาเซียน ครั้งที่ 13 และการประชุมที่เกี่ยวข้อง และปฏิญญาร่วมอาเซียน-ซีมีโอ

|  |
| --- |
| **แต่งตั้ง** |

4. เรื่อง แต่งตั้งคณะกรรมการประสานงานสภาผู้แทนราษฎร

5. เรื่อง การแต่งตั้งข้าราชการการเมือง (สำนักเลขาธิการนายกรัฐมนตรี)

6. เรื่อง การแต่งตั้งข้าราชการการเมือง (สำนักเลขาธิการนายกรัฐมนตรี)

7. เรื่อง การมอบหมายให้รองนายกรัฐมนตรีรักษาราชการแทนนายกรัฐมนตรี

\*\*\*\*\*\*\*\*\*\*\*\*\*\*\*\*\*\*\*\*\*\*\*\*

|  |
| --- |
| **เศรษฐกิจ-สังคม** |

**1. เรื่อง แผนปฏิบัติการแก้ไขปัญหาการแพร่ระบาดของปลาหมอคางดำ พ.ศ. 2567 - 2570**

 คณะรัฐมนตรีมีมติเห็นชอบตามที่กระทรวงเกษตรและสหกรณ์ (กษ.) เสนอ ดังนี้

1. แผนปฏิบัติการแก้ไขปัญหาการแพร่ระบาดของปลาหมอคางดำ พ.ศ. 2567 – 2570 (แผนปฏิบัติการปลาหมอคางดำฯ)

 2. แผนปฏิบัติการปลาหมอคางดำฯ เป็นวาระแห่งชาติ

 3. ให้ กษ. ยกเว้นการดำเนินการตามมติคณะรัฐมนตรี เมื่อวันที่ 15 ธันวาคม 2563 เรื่องแนวทางการจัดทำแผนระดับที่ 3 ที่เป็นแผนปฏิบัติการด้าน .... เพื่อเสนอให้สามารถนำเสนอเข้าสู่การพิจารณาของคณะรัฐมนตรีได้โดยเร็วต่อไป

 **สาระสำคัญ**

 **คณะกรรมการแก้ไขปัญหาการแพร่ระบาดของปลาหมอคางดำในการประชุมครั้งที่ 2/2567
เมื่อวันที่ 16 กรกฎาคม 2567** (รัฐมนตรีว่าการกระทรวงเกษตรและสหกรณ์เป็นประธาน) มีมติเห็นชอบในหลักการของแผนปฏิบัติการปลาหมอคางดำฯ โดยแผนปฏิบัติการดังกล่าวประกอบด้วย 7 มาตรการ (14 กิจกรรม)
มีรายละเอียดสรุปได้ ดังนี้

|  |  |
| --- | --- |
| **หัวข้อ** | **รายละเอียด เช่น** |
| **วัตถุประสงค์** | (1) ควบคุม กำจัด และลดประชากรปลาหมอคางดำที่แพร่ระบาดในทุกพื้นที่ของประเทศไทยรวมทั้งส่งเสริมให้มีการใช้ประโยชน์จากปลาหมอคางดำ (2) ฟื้นฟูความหลากหลายทางชีวภาพของแหล่งน้ำที่ได้รับผลกระทบจากการแพร่ระบาดของปลาหมอคางดำ(3) สร้างเครือข่ายความร่วมมือในพื้นที่ของทุกภาคส่วน ทั้งภาคประชาชน ภาครัฐ ภาคเอกชนและการมีส่วนร่วมในการรับมือกับการแพร่ระบาดของปลาหมอคางดำในพื้นที่รอยต่อและพื้นที่ที่มีความเสี่ยง(4) ประชาสัมพันธ์และการสร้างความตระหนักรู้แก่ประชาชนส่วนให้ทราบถึงผลกระทบและการดำเนินการร่วมแก้ไขปัญหาการแพร่ระบาดของปลาหมอคางดำ(5) พัฒนางานวิจัยและนวัตกรรมด้านการประมงในการป้องกันสัตว์น้ำต่างถิ่นรุกราน |
| **เป้าหมายและตัวชี้วัด** | (1) กำจัดประชาชนกรปลาหมอคางดำออกจากแหล่งน้ำไม่น้อยกว่า 5,000 ตัน(2) ปล่อยพันธุ์สัตว์น้ำเพื่อแก้ไขปัญหาการแพร่ระบาดของปลาหมอคางดำ และฟื้นฟูความหลากหลายทางชีวภาพตามความเหมาะสมของแหล่งน้ำไม่น้อยกว่า 20 ล้านตัว(3) ประชาสัมพันธ์ ส่งเสริม สร้างความรู้และแรงจูงใจให้ประชาชนทุกภาคส่วนตระหนักถึงผลกระทบ รวมทั้งจัดให้มีการใช้ประโยชน์จากปลาหมอคางดำเพื่อกำจัดและบรรเทาความเดือดร้อนให้แก่เกษตรกรผู้ได้รับผลกระทบไม่น้อยกว่า 5,000 ตัน(4) สร้างเครือข่ายจากทุกภาคส่วน ทั้งภาคประชาชน ภาครัฐ และภาคเอกชนที่มีความพร้อมรับมือการแพร่ระบาดของปลาหมอคางดำในพื้นที่รอยต่อและพื้นที่ที่มีความเสี่ยง(5) สร้างงานวิจัย เทคโนโลยีและนวัตกรรมด้านการประมง เพื่อหาแนวทางแก้ไขปัญหาการแพร่ระบาดของปลาหมอคาดำและสัตว์น้ำต่างถิ่นรุกราน |
| **ระยะเวลาดำเนินการ** | เดือนกรกฎาคม 2567 – กันยายน 2570  |
| **งบประมาณ** | 450 ล้านบาท |
| **มาตรการ** | **มาตรการที่ 1 การควบคุมและกำจัดปลาหมอคางดำในแหล่งน้ำทุกแห่งที่พบการแพร่ระบาด**- วัตถุประสงค์ ควบคุมและกำจัดปลาหมอคางดำในแหล่งน้ำและบ่อสัตว์น้ำในพื้นที่ที่พบการแพร่ระบาด- ตัวชี้วัด กำจัดประชากรปลาหมอคางดำออกจากแหล่งน้ำ ไม่น้อยกว่า 5,000 ตัน- งบประมาณ 100 ล้านบาท- หน่วยงานที่รับผิดชอบ กรมประมง สำนักงานประมงจังหวัด และศูนย์วิจัยประมงในพื้นที่

|  |
| --- |
| หัวข้อ/รายละเอียด เช่น |
| กิจกรรมที่ 1 การกำจัดปลาหมอคางดำในแหล่งน้ำธรรมชาติ โดยการจับออกจากแหล่งน้ำธรรมชาติด้วยเครื่องมือประมงที่มีประสิทธิภาพ และเหมาะสมกับภาพพื้นที่ |
| กลุ่มเป้าหมาย | ชาวประมง เครือข่ายชุมชนในพื้นที่แพร่ระบาด |
| กิจกรรมที่ 2 การกำจัดปลาหมอคางดำจากบ่อเพราะเลี้ยงด้วยกากชา และส่งเสริมการเลี้ยงสัตว์น้ำชนิดอื่น |
| กลุ่มเป้าหมาย | เกษตรกรผู้เพราะเลี้ยงสัตว์น้ำในพื้นที่แพร่ระบาด |

 |
| **มาตรการที่ 2 การกำจัดปลาหมอคางดำในแหล่งน้ำธรรมชาติ โดยการปล่อยปลาผู้ล่าอย่างต่อเนื่อง**- วัตถุประสงค์ จัดหาพันธุ์สัตว์น้ำและปล่อยปลาผู้ล่าตามความเหมาะสมของแหล่งน้ำ- ตัวชี้วัด ปล่อยปลาผู้ล่าตามความเหมาะสมของแหล่งน้ำ ไม่น้อยกว่า 5 ล้านตัว - งบประมาณ 50 ล้านบาท- หน่วยงานที่รับผิดชอบ กรมประมง สำนักงานประมงจังหวัด ศูนย์วิจัยประมงในพื้นที่องค์การบริหารส่วนท้องถิ่น และสถานบันการศึกษา

|  |
| --- |
| หัวข้อ/รายละเอียด เช่น |
| กิจกรรมที่ 1 การประเมินสถานภาพปลาหมอคางดำก่อน – หลังปล่อยปลาผู้ล่าลงในแหล่งน้ำ  |
| พื้นที่เป้าหมาย | แหล่งน้ำที่พบการแพร่ระบาด |
| กิจกรรมที่ 2 การปล่อยปลาผู้ล่าเพื่อกำจัดลูกปลาหมอคางดำในแหล่งน้ำธรรมชาติ |
| พื้นที่เป้าหมาย | แหล่งน้ำที่พบการแพร่ระบาด  |

 |
|  | **มาตรการที่ 3 การนำปลาหมอคางดำที่กำจัดออกจากระบบนิเวศไปใช้ประโยชน์**- วัตถุประสงค์ เพิ่มแหล่งรับซื้อปลาหมอคางดำที่ถูกจำกัดและหาแนวทางการใช้ประโยชน์จากปลาหมอคางดำ- ตัวชี้วัด ปริมาณปลาหมอคางดำที่นำไปใช้ประโยชน์ ไม่น้อยกว่า 5,000 ตัน- งบประมาณ 80 ล้านบาท- หน่วยงานที่รับผิดชอบ กรมประมง สำนักงานประมงจังหวัด ศูนย์วิจัยประมงในพื้นที่องค์การบริหารส่วนท้องถิ่น กรมพัฒนาที่ดิน และกรมส่งเสริมการเกษตรฯ  |
| หัวข้อ/รายละเอียด เช่น |
| กิจกรรมที่ 1 การจัดหาแหล่งกระจายและจำหน่ายปลาหมอคางดำที่ถูกกำจัดออกจากระบบนิเวศ |
| กลุ่มเป้าหมาย | กลุ่มวิสาหกิจชุม โรงงานปลาป่น เกษตรกร |
| กิจกรรมที่ 2 การหาแนวทางการนำปลาหมอคางดำไปใช้โยชน์ด้านต่าง ๆ  |
| กลุ่มเป้าหมาย | กลุ่มวิสาหกิจชุมชน กลุ่มผู้แปรรูป เกษตรกร  |
| **มาตรการที่ 4 การสำรวจและเฝ้าระวังการแพร่กระจายประชากรปลาหมอคางดำในพื้นที่เขตกันชน**- วัตถุประสงค์ สร้างความรู้และการมีส่วนร่วมในการเฝ้าระวังและเตรียมความพร้อมในการรับมือการแพร่ระบาดของปลาหมอคางดำให้กับประชาชนในพื้นที่เขตกันชนและพื้นที่ที่มีความเสี่ยง- ตัวชี้วัด (1) มีช่องทางการรับแจ้งการแจ้งการแพร่ระบาดไม่น้อยกว่า 1 ช่องทาง และ (2) เฝ้าระวังและป้องกันแหล่งน้ำที่ยังไม่พบการแพร่ระบาดของปลาหมอคางดำไม่น้อยกว่า 4 จังหวัด- งบประมาณ 10 ล้านบาท- หน่วยงานที่รับผิดชอบ กรมประมง สำนักงานประมงจังหวัด ศูนย์วิจัยประมงในพื้นที่และด่านตรวจสัตว์น้ำ |
|  | **มาตรการที่ 5 สร้างความรู้ ความตระหนัก และการมีส่วนร่วมในการกำจัดปลาหมอคางดำ**- วัตถุประสงค์ ประชาสัมพันธ์ สร้างความรู้ ความตระหนัก ให้กับทุกภาคส่วนเพื่อเป็นการป้องกันและพร้อมรับมือการแพร่ระบาด และข้อมูลด้านกฎหมาย- ตัวชี้วัด มีสื่อประชาสัมพันธ์ผ่านช่องทางต่าง ๆ คู่มือประชาชน และคู่มือเจ้าหน้าที่เพื่อใช้รับมือปลาหมอคางดำ- งบประมาณ 10 ล้านบาท- หน่วยงานที่รับผิดชอบ กรมประมง สำนักงานประมงจังหวัด ศูนย์วิจัยประมงในพื้นที่และองค์การบริหารส่วนท้องถิ่น |
| **มาตรการที่ 6 การพัฒนางานวิจัยและนวักรรมเพื่อแก้ไขปัญหาการแพร่ระบาดปลาหมอคางดำ**- วัตถุประสงค์ (1) พัฒนางานวิจัยและนวัตกรรมในการแก้ไขปัญหาการแพร่ระบาดของปลาหมอคางดำ และ (2) นำองค์ความรู้ไปจัดทำมาตรการในการแก้ไขปัญหา- ตัวชี้วัด (1) บทความวิจัยฉบับสมบูรณ์เผยแพร่เป็นองค์ความรู้ในการจัดกรแพร่ระบาดของปลาหมอคางดำ (2) ระบบสารสนเทศที่สามารถวิเคราะห์ผลเชิงพื้นที่แบบเวลาจริง (Real Time ) และ (3) ระบบการจัดเก็บตัวอย่างสามารถใช้อ้างอิงประชาชนเป็นมาตรฐานสากล- งบประมาณ 100 ล้านบาท- หน่วยงานที่รับผิดชอบ กรมประมง  |
| **มาตรการที่ 7 การฟื้นฟูระบบนิเวศ**-วัตถุประสงค์ ฟื้นฟูความหลากหลายและความสมบูรณ์ของระบบนิเวศ- ตัวชี้วัด (1) จำนวนสัตว์น้ำประจำถิ่นที่ปล่อยลงในแหล่งน้ำไม่น้อยกว่า 5 ล้านตัว และ (2) แหล่งอาศัยของสัตว์น้ำประจำถิ่นได้รับการฟื้นฟูไม่น้อยกว่า 16 แห่ง - งบประมาณ 100 ล้านบาท- หน่วยงานที่รับผิดชอบ กรมประมง |
| **ประโยชน์และผลกระทบ** | (1) ลดผลกระทบต่อเกษตรกรผู้เพราะเลี้ยงสัตว์น้ำ(2) รักษาความหลากหลายทางชีวภาพระบบนิเวศในแหล่งน้ำธรรมชาติ(3) ฟื้นฟูและปกป้องชนิดพันธุ์สัตว์น้ำพื้นเมืองให้กลับมาดังเดิม |

สำนักงบประมาณเห็นสมควรให้กระทรวงเกษตรและสหกรณ์ขอยกเว้นการดำเนินการตามมติคณะรัฐมนตรีเมื่อวันที่ 15 ธันวาคม พ.ศ. 2563 เรื่อง แนวทางจัดทำแผนระดับที่ 3 ที่เป็นแผนปฏิบัติการด้าน .... เพื่อให้สามารถนำเสนอเข้าสู่การพิจารณาของคณะรัฐมนตรีได้โดยเร็วต่อไป สำหรับค่าใช้จ่ายตามแผนปฏิบัติการดังกล่าวจำนวน 450 ล้านบาทถ้วน เห็นควรให้กรมประมงใช้จ่ายจากงบประมาณรายจ่ายประจำปีที่ได้รับการจัดสรร หรือพิจารณาปรับแผนการปฏิบัติงานและแผนการใช้จ่ายงบประมาณ หรือโอนเงินจัดสรร หรือเปลี่ยนแปลงเงินจัดสรรแล้วแต่กรณี ตามระเบียบว่าด้วยการบริหารงบประมาณพ.ศ. 2562 มาดำเนินการในโอกาสแรกทั้งนี้
หากพิจารณาแล้วยังคงมีความจำเป็น ต้องขอใช้งบกลาง รายการเงินสำรองจ่ายเพื่อกรณีฉุกเฉินหรือจำเป็น ขอให้กรมประมงจัดทำแผนการปฏิบัติงานและแผนการใช้จ่ายเงินงบประมาณ และดำเนินการตามระเบียบว่าด้วยการบริหารงบประมาณรายจ่ายงบกลาง รายการเงินสำรองจ่ายเพื่อกรณีฉุกเฉินหรือจำเป็น พ.ศ. 2562 และขอให้จัดทำแผนปฏิบัติงานและแผนการใช้จ่ายงบประมาณ โดยคำนึงถึงความจำเป็น เหมาะสม ประหยัดและคุ้มค่า เพื่อเสนอขอตั้งงบประมาณรายจ่ายประจำปีตามความจำเป็นและเหมาะสมตามขั้นตอนต่อไป

|  |
| --- |
| **ต่างประเทศ** |

**2. เรื่อง ร่างแถลงการณ์ร่วมสำหรับการประชุม The 2nd Asia Zero Emission Community (AZEC) Ministerial Meeting**

 คณะรัฐมนตรีมีมติเห็นชอบต่อร่างแถลงการณ์ร่วมสำหรับการประชุม The 2nd Asia Zero Emission Community (AZEC) Ministerial Meeting (ร่างแถลงการณ์ร่วมฯ) ทั้งนี้ หากมีความจำเป็นต้องแก้ไขปรับปรุงร่างแถลงการณ์ร่วมฯ ในส่วนที่มิใช่สาระสำคัญหรือไม่ขัดต่อผลประโยชน์ของประเทศไทยและไม่ขัดกับหลักการที่คณะรัฐมนตรีได้ให้ความเห็นชอบไว้ ให้กระทรวงพลังงานนำเสนอคณะรัฐมนตรีทราบภายหลัง โดยไม่ต้องนำเสนอคณะรัฐมนตรีพิจารณาอีกครั้ง พร้อมอนุมัติให้รัฐมนตรีว่าการกระทรวงพลังงาน หรือผู้ที่ได้รับมอบอำนาจจากรัฐมนตรีว่าการกระทรวงพลังงานเป็นผู้ให้การรับรองร่างแถลงการณ์ร่วมฯ ตามที่กระทรวงพลังงาน (พน.) เสนอ [จะมีการรับรองร่างแถลงการณ์ร่วมฯ ในห้วงการประชุม The 2nd Asia Zero Emission Community (AZEC) Ministerial Meeting (การประชุมฯ) ในวันที่ 21 สิงหาคม 2567 ณ กรุงจาการ์ตา สาธารณรัฐอินโดนีเซีย]

 **ร่างแถลงการณ์ร่วมฯ** ซึ่งมีสาระสำคัญสรุปได้ ดังนี้

|  |  |
| --- | --- |
| **ประเด็น** | **สรุปสาระสำคัญ** |
| **วัตถุประสงค์** | เพื่อมุ่งสู่การเปลี่ยนผ่านด้านพลังงานในภูมิภาคเอเชียให้บรรลุเป้าหมายความเป็นกลางทางคาร์บอนและการปล่อยก๊าซเรือนกระจกสุทธิเป็นศูนย์ควบคู่ไปกับการเสริมสร้างความมั่นคงด้านพลังงานร่วมกัน โดยตั้งอยู่บนพื้นฐานของแนวทางที่หลากหลายและความสามารถในการปฏิบัติได้จริงตามสถานการณ์ของแต่ละประเทศ โดยมุ่งเน้นความพยายามในการหารือเชิงนโยบายเพื่อแสวงหาแนวทางการผลัดดันเป้าหมายการเปลี่ยนผ่านด้านพลังงานร่วมกัน  |
| **ขอบเขตของความร่วมมือ** | (1) สนับสนุนความร่วมมือในด้านเงินทุน ทรัพยากรบุคคลและเทคโนโลยีในด้านก๊าซธรรมชาติและการผลิตไฟฟ้าจากนิวเคลียร์ตามความเหมาะสม(2) สนับสนุนการพัฒนาเมืองอัจฉริยะผ่านการแบ่งปันความรู้และการหารือเชิงนโยบาย(3) จัดตั้งศูนย์การปล่อยก๊าซเรือนกระจกเป็นศูนย์แห่งเอเชีย เพื่อเป็นเวทีในการแบ่งปันข้อมูล ดำเนินการศึกษาเชิงนโยบายและโครงการเพื่อช่วยประเทศพันธมิตรของ AZEC ในการพัฒนาวิสัยทัศน์ แผนงานหรือนโยบายที่เกี่ยวข้องกับการลดการปล่อยก๊าซคาร์บอนไดออกไซต์  |
| **แนวทางการส่งเสริมความเป็นกลางทางคาร์บอน/การปล่อยก๊าซเรือนกระจกเป็นศูนย์**  |
| (1) **ส่งเสริมไฟฟ้าที่ปล่อยก๊าซเรือนกระจกเป็นศูนย์**  | **เป้าหมาย :** เพิ่มขีดความสามารถสูงสุดในการใช้พลังงานหมุนเวียนและส่งเสริมการผลิตไฟฟ้าด้วยความร้อนที่ปล่อยก๊าซเรือนกระจกเป็นศูนย์ในกลุ่มประเทศพันธมิตรของ AZEC**ความร่วมมือ :** เช่น สนับสนุนการพัฒนานโยบายและมาตรการเพื่อสนับสนุนพลังงานสะอาด ส่งเสริมโรงไฟฟ้าพลังงานความร้อนที่ปล่อยก๊าซเรือนกระจกเป็นศูนย์ สนับสนุนการพัฒนากฎหมายสำหรับการดักจับและการกักเก็บก๊าซคาร์บอนไดออกไซต์ ส่งเสริมการทดแทนน้ำมันดีเซลด้วยพลังงานทดแทน  |
| (2) **ส่งเสริมตลาดเชื้อเพลิงที่ยั่งยืน**  | **เป้าหมาย :** เพื่อสนับสนุนให้กลุ่มประเทศพันธมิตรของ AZEC รักษาความมั่นคงด้านเชื้อเพลิงอย่างยั่งยืนโดยใช้เชื้อเพลิงชีวมวลและทรัพยากรอื่นในเอเชีย **ความร่วมมือ :** เช่น ศึกษาความเป็นไปได้ของเชื้อเพลิงที่ยั่งยืนซึ่งรวมไปถึงเชื้อเพลิงชีวภาพ ส่งเสริมโครงการสาธิตเพื่อสร้างตลาดเชื้อเพลิงที่ยั่งยืนแบ่งปันแนวปฏิบัติที่เป็นเลิศ  |
| (3) **สร้างอุตสาหกรรมยุคใหม่**  | **เป้าหมาย:** มุ่งลดการปล่อยก๊าซคาร์บอนไดออกไซต์ในนิคมอุตสาหกรรมและอุตสาหกรรมยานยนต์ **ความร่วมมือ:** เช่น พิจารณาความเป็นไปได้ของการใช้เทคโนโลยีการดักจับ การกักเก็บ และการใช้ประโยชน์จากก๊าซคาร์บอนไดออกไซต์/การรีไซเคิล ก๊าซคาร์บอนไดออกไซต์ในภาคอุตสาหกรรม สนับสนุนการพัฒนานโยบายและมาตรการที่จำเป็นเพื่ออำนวยความสะดวกในการลดการปล่อยก๊าซคาร์บอนไดออกไซต์  |

**3. เรื่อง ขอความเห็นชอบการรับรองร่างถ้อยแถลงร่วมของการประชุมรัฐมนตรีด้านการศึกษาอาเซียน ครั้งที่ 13 และการประชุมที่เกี่ยวข้อง และปฏิญญาร่วมอาเซียน-ซีมีโอ**

 คณะรัฐมนตรีมีมติเห็นชอบและอนุมัติตามที่กระทรวงศึกษาธิการ (ศธ.) เสนอ ดังนี้

 1. เห็นชอบร่างถ้อยแถลงร่วมของการประชุมรัฐมนตรีด้านการศึกษาอาเซียน ครั้งที่ 13 และการประชุมที่เกี่ยวข้อง (ร่างถ้อยแถลงร่วมฯ) จํานวน 3 ฉบับ และปฏิญญาร่วมว่าด้วย พื้นที่ร่วมด้านอุดมศึกษาในเอเชียตะวันออกเฉียงใต้ (Joint Declaration on the Common Space in Southeast Asian Higher Education) (ปฏิญญาร่วมฯ) จํานวน 1 ฉบับ ได้แก่

1.1 ร่างเอกสารถ้อยแถลงร่วมบุรีรัมย์ของการประชุมรัฐมนตรี ด้านการศึกษาอาเซียน ครั้งที่ 13 (Buriram Joint Statement of the Thirteenth ASEAN Education Ministers Meeting)

1.2 ร่างเอกสารถ้อยแถลงร่วมของการประชุมรัฐมนตรีศึกษาอาเซียน บวกสาม ครั้งที่ 7 (Joint Statement of the Seventh ASEAN Plus Three Education Ministers Meeting)

1.3 ร่างเอกสารถ้อยแถลงร่วมของการประชุมสุดยอดเอเชียตะวันออกด้านการศึกษา
ครั้งที่ 7 (Joint Statement of the Seventh East Asia Summit Education Ministers Meeting)

1.4 ปฏิญญาร่วมฯ

2. หากมีความจําเป็นต้องแก้ไขปรับปรุงร่างถ้อยแถลงร่วมฯ และปฏิญญาร่วมฯ ที่ไม่ส่งผลกระทบต่อสาระสําคัญหรือไม่ขัดต่อผลประโยชน์ของประเทศไทย ให้ ศธ. สามารถดําเนินการได้โดยให้นําเสนอคณะรัฐมนตรีทราบภายหลัง

 3. อนุมัติให้รัฐมนตรีว่าการกระทรวงศึกษาธิการหรือผู้แทนให้ความเห็นชอบ และรับรองร่างถ้อยแถลงร่วมฯ จํานวน 3 ฉบับ และปฏิญญาร่วมฯ จํานวน 1 ฉบับ ในการประชุมรัฐมนตรีด้านการศึกษาอาเซียน ครั้งที่ 13 และการประชุมที่เกี่ยวข้อง (การประชุมฯ) ในช่วงการประชุมระดับรัฐมนตรี ระหว่างวันที่ 25 - 26 สิงหาคม 2567

4. อนุมัติให้รัฐมนตรีว่าการกระทรวงศึกษาธิการหรือผู้แทนให้ความเห็นชอบ และรับรองปฏิญญาร่วมฯ จํานวน 1 ฉบับ ในการประชุมสภารัฐมนตรีศึกษาแห่งเอเชียตะวันออกเฉียงใต้ (สภาซีเมค) ครั้งที่ 53 ที่จะจัดขึ้นในปี พ.ศ. 2568

5. อนุมัติให้รัฐมนตรีว่าการกระทรวงการพัฒนาสังคมและความมั่นคงของมนุษย์ในฐานะประธานคณะมนตรีประชาคมสังคมและวัฒนธรรมอาเซียน หรือผู้แทนที่ได้รับมอบหมาย ร่วมรับรองเอกสารร่างถ้อยแถลงร่วมฯ และปฏิญญาร่วมฯ รวม 4 ฉบับ ในการประชุมคณะมนตรีประชาคมสังคมและวัฒนธรรมอาเซียน ในเดือนกันยายน 2567

6. อนุมัติให้นายกรัฐมนตรีหรือผู้ที่ได้รับมอบหมายรับรองเอกสารร่างถ้อยแถลงร่วมฯ และปฏิญญาร่วมฯ รวม 4 ฉบับ ร่วมกับผู้นําประเทศสมาชิกอาเซียนในการประชุมสุดยอดผู้นําอาเซียน ครั้งที่ 44 ในเดือนตุลาคม 2567

 **สาระสําคัญของเรื่อง**

ศธ. รายงานว่า

1. ศธ. จะเป็นเจ้าภาพจัดการประชุมฯ ระหว่างวันที่ 23 - 26 สิงหาคม 2567 ณ จังหวัดบุรีรัมย์
โดยมีรัฐมนตรีว่าการกระทรวงศึกษาธิการ ทําหน้าที่ประธานและหัวหน้า คณะผู้แทนไทยในการประชุมดังกล่าว
ทั้งนี้ สํานักเลขาธิการอาเซียนได้จัดส่งเอกสารร่างถ้อยแถลงร่วมฯ จํานวน 3 ฉบับ ให้ประเทศสมาชิกพิจารณาเพื่อจะนําเสนอต่อที่ประชุมฯ รวมทั้งจะมีการเสนอ ปฏิญญาร่วมฯ ที่จัดทําขึ้นร่วมกันระหว่างอาเซียน ซีมีโอ จํานวน 1 ฉบับ ต่อที่ประชุมฯ และที่ประชุมสภาซีเมค ครั้งที่ 53 ในปี 2568 ต่อไป

2. **เอกสารร่างถ้อยแถลงร่วมฯ และปฏิญญาร่วมฯ รวม 4 ฉบับ** มีสาระสําคัญ สรุปได้ ดังนี้

|  |  |
| --- | --- |
| **เอกสาร** | **สาระสำคัญ เช่น** |
| **(1) ร่างถ้อยแถลงร่วมบุรีรัมย์การประชุมรัฐมนตรี****ด้านการศึกษาอาเซียน****ครั้งที่ 13** | (1.1) สมาชิกอาเซียน**พร้อมดําเนินงานตามวิสัยทัศน์ประชาคมอาเซียน 2025** และเน้นย้ำบทบาทสําคัญของการศึกษาในการขับเคลื่อนเป้าหมายการพัฒนาที่ยั่งยืนของสหประชาชาติ(1.2) สนับสนุนประเด็นสําคัญของประเทศไทยภายใต้หัวข้อ **“พลิกโฉม การศึกษาสู่ยุคดิจิทัล”** รวมถึงเน้นย้ำความสําคัญของการเสริมสร้างความร่วมมือ และการใช้ประโยชน์จากความร่วมมือเพื่อสนับสนุนประเทศสมาชิกอาเซียนที่มุ่งเน้นการบูรณาการ การมีส่วนร่วม และการพัฒนาที่ยั่งยืน และฟื้นฟู ข้อริเริ่มในภูมิภาค เช่น โครงการแลกเปลี่ยนนักเรียนในภูมิภาค (1.3) **ขอบคุณสาธารณรัฐประชาธิปไตยประชาชนลาว**ในการจัดการประชุม ระดับรัฐมนตรีว่าด้วยการส่งเสริม การเข้าถึง การพัฒนา และการดูแลเด็กปฐมวัยอย่างเท่าเทียมในภูมิภาคอาเซียน” ซึ่งเป็นความก้าวหน้าที่สําคัญในการดําเนินการเพื่อพัฒนาความเป็นอยู่ที่ดีของเยาวชน และความมุ่งมั่นของรัฐบาลในการบูรณาการการดูแลเด็กปฐมวัยและการให้บริการด้านการศึกษา (1.4) **ชื่นชมประเทศไทยที่เน้นย้ำนโยบาย “เรียนดี มีความสุข”** เพื่อจัดการ กับความท้าทายของครู บุคลากรทางการศึกษา นักเรียน และผู้ปกครอง ที่ต้องเผชิญกับปัญหาต่าง ๆ และเน้นย้ำถึงความสําคัญของการดูแลสุขภาพ และความเป็นอยู่ของครูและนักเรียนให้ดีขึ้น(1.5) ตระหนักถึงการดําเนินการตาม “ปฏิญญาอาเซียนว่าด้วยการเสริมสร้างความเข้มแข็งด้านการศึกษาให้แก่เด็กและเยาวชนที่ตกหล่นของอาเซียน” ในการให้โอกาสการเข้าถึงการศึกษาของเด็กทุกคน พร้อมดําเนินงานตาม “ปฏิญญาอาเซียนว่าด้วยการเปลี่ยนแปลงทางดิจิทัลของระบบการศึกษาในอาเซียน” (1.6) **ตระหนักถึงประเด็นความท้าทายต่าง ๆ ของโลก**และการพัฒนา ทรัพยากรมนุษย์ให้พร้อมรับกับงานในอนาคต(1.7) ขอบคุณความร่วมมือของภาคีเครือข่ายและภาคีเครือข่ายอื่น ๆ ที่เกี่ยวข้อง |
| **(2) ร่างถ้อยแถลงร่วมการประชุมรัฐมนตรีศึกษาอาเซียนบวกสาม ครั้งที่ 7**  | (2.1) สนับสนุนประเด็นสําคัญของประเทศไทย เรื่อง “พลิกโฉมการศึกษา สู่ยุคดิจิทัล” เพื่อช่วยส่งเสริมให้เด็กกลุ่มเปราะบางสามารถเข้าถึงการศึกษาได้ (2.2) ขอบคุณความร่วมมือที่เข้มแข็งของประเทศสมาชิกอาเซียนบวกสาม และการดําเนินโครงการต่าง ๆ ตามแผนงานด้านการศึกษาอาเซียนบวกสาม ปี 2561-2568 และแผนปฏิบัติการความร่วมมืออาเซียนบวกสามปี 2566-2570(2.3) เห็นถึงความสําคัญของ**ทุนการศึกษาและการแลกเปลี่ยนบุคลากร** ที่มีต่อการพัฒนาเศรษฐกิจและสังคม โดยขอขอบคุณสาธารณรัฐประชาชนจีน ที่เป็นผู้นําาโครงการต่าง ๆ(2.4) **ขอบคุณสาธารณรัฐเกาหลี**สําหรับความมุ่งมั่นอย่างต่อเนื่อง ในการเสริมสร้างความร่วมมือและการเป็นหุ้นส่วนกับโครงการต่าง ๆ |
| **(3) ร่างถ้อยแถลงร่วมการประชุมสุดยอดเอเชียตะวันออกด้านการศึกษา ครั้งที่ 7**  | (3.1) สนับสนุนความร่วมมือด้านการศึกษา 14 สาขา ภายใต้แผนปฏิบัติการมะนิลาเพื่อขับเคลื่อนการดําเนินการตามปฏิญญากรุงพนมเปญว่าด้วยข้อริเริ่ม ด้านการพัฒนาของการประชุมสุดยอดเอเชียตะวันออก (พ.ศ. 2561-2565) (แผนปฏิบัติการมะนิลาฯ) และหวังว่าจะได้ความร่วมมืออย่างต่อเนื่อง ในการดําเนินการตามแผนปฏิบัติการของประชุมสุดยอดเอเชียตะวันออก พ.ศ. 2567-2571 (3.2) ตระหนักถึงความสําคัญของการเปลี่ยนแปลงดิจิทัลด้านการศึกษา การรู้เท่าทันสื่อ และจริยธรรมด้านเทคโนโลยีปัญญาประดิษฐ์ รวมถึงการพัฒนา ทักษะของเด็กและเยาวชน -(3.3) ตระหนักถึงความสําคัญของการเคลื่อนย้ายนักศึกษาและขอบคุณการสนับสนุนของประเทศสมาชิกของการประชุมเอเชียตะวันออก (East Asia Summit: EAS)(3.4) ตระหนักถึงความสําคัญของการดําเนินโครงการ/กิจกรรมตามแผนปฏิบัติการประชุมสุดยอดอาเซียน ค.ศ. 2024-2028 และแผนงานด้านการศึกษาของอาเซียน (ค.ศ. 2021-2025)(3.5) ตระหนักถึงความสําคัญของความร่วมมือของประเทศสมาชิกของ EAS ในการดําเนินการเพื่อให้เกิดคุณภาพด้านการศึกษาในระดับปฐมวัย ประถมศึกษา มัธยมศึกษา และอุดมศึกษา |
| **(4) ปฏิญญาร่วมว่าด้วยพื้นที่ร่วมด้านอุดมศึกษาในเอเชียตะวันออกเฉียงใต้** | จัดทําขึ้นเพื่อส่งเสริมความร่วมมือด้านการอุดมศึกษาระหว่างประเทศสมาชิกอาเซียนและซีมีโอ โดยมีสาระสําคัญ เช่น(4.1) ตระหนักถึงความร่วมมือด้านการศึกษาและการวิจัยในภูมิภาค ผ่านแผนงานด้านการศึกษาของอาเซียน ค.ศ. 2021-2025 และประเด็นสําคัญด้านการศึกษาของซีมีโอ(4.2) ตระหนักว่าพื้นที่ร่วมกันเพื่อการอุดมศึกษาสามารถเป็นตัวเร่ง ในการส่งเสริมวาระการพัฒนาการศึกษา เศรษฐกิจ การเมือง และสังคมวัฒนธรรม (4.3) ยกระดับคุณภาพการอุดมศึกษาในประเทศสมาชิกอาเซียนและประเทศสมาชิกซีมีโอ(4.4) พัฒนาการเคลื่อนย้ายทางวิชาการในระดับอุดมศึกษาผ่านข้อริเริ่มต่าง ๆ (4.5) ส่งเสริมการเคลื่อนย้ายของนักศึกษา นักวิชาการ และผู้เรียนรู้ตลอดชีวิต ทั้งนี้ จะมีการจัดเตรียมแพลตฟอร์มสําหรับผู้มีส่วนได้ส่วนเสียทั้งหมดและสนับสนุนค่านิยมและเป้าหมายร่วมกัน เพื่อเป็นแนวทางในการพัฒนา และยกระดับคุณภาพการอุดมศึกษาของภูมิภาค รวมทั้งใช้ประโยชน์ จากกลไกที่มีอยู่และองค์การระหว่างประเทศที่สําคัญทั้งในระดับภูมิภาคและระดับนานาชาติเพื่อให้ข้อเสนอแนะเชิงนโยบาย |

 **ประโยชน์ที่คาดว่าจะได้รับ**

 การประชุมฯ ครั้งนี้ มีความสําคัญที่สุดในด้านการศึกษากับอาเซียน เนื่องจากเป็นการประชุมระดับผู้นําด้านการศึกษาของประเทศสมาชิกและคู่เจรจาทั้ง 8 ประเทศ และเป็นกลไกหลักในการตัดสินใจในด้านความร่วมมือที่เกี่ยวข้องกับการพัฒนาทรัพยากรมนุษย์ และแก้ไขปัญหาและอุปสรรคต่าง ๆ ตามแผนงานด้านการศึกษาของอาเซียน โดยเอกสารทั้ง 4 ฉบับ จะเป็นข้อตกลงร่วมกันของประเทศสมาชิกและคู่เจรจาที่กําหนดทิศทางในการพัฒนาด้านการศึกษาและแนวทางความร่วมมือทั้งในภูมิภาคและนอกภูมิภาค

|  |
| --- |
| **แต่งตั้ง** |

**4. เรื่อง แต่งตั้งคณะกรรมการประสานงานสภาผู้แทนราษฎร**

 คณะรัฐมนตรีมีมติรับทราบแต่งตั้งคณะกรรมการประสานงานสภาผู้แทนราษฎรเพื่อให้การดำเนินการด้านนิติบัญญัติมีความต่อเนื่อง รองนายกรัฐมนตรี (นายภูมิธรรม เวชยชัย) ปฏิบัติหน้าที่แทนนายกรัฐมนตรี จึงแต่งตั้งคณะกรรมการประสานงานสภาผู้แทนราษฎรขึ้นใหม่ ตามคำสั่งสำนักนายกรัฐมนตรี ที่ 285/2567 ลงวันที่ 16 สิงหาคม 2567 เรื่อง แต่งตั้งคณะกรรมการประสานงานสภาผู้แทนราษฎร (วิปรัฐบาล) โดยมี**นายวิสุทธิ์ ไชยณรุณ** เป็นประธานกรรมการ ทั้งนี้ ตั้งแต่วันที่ 20 สิงหาคม 2567 เป็นต้นไป

**5. เรื่อง การแต่งตั้งข้าราชการการเมือง (สำนักเลขาธิการนายกรัฐมนตรี)**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **นายพรหมินทร์
เลิศสุริย์เดช** ให้ดำรงตำแหน่งข้าราชการการเมือง ตำแหน่งเลขาธิการนายกรัฐมนตรี ทั้งนี้ ตั้งแต่วันที่ 20 สิงหาคม 2567 เป็นต้นไป

**6. เรื่อง การแต่งตั้งข้าราชการการเมือง (สำนักเลขาธิการนายกรัฐมนตรี)**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง ข้าราชการการเมือง จำนวน 6 ราย ดังนี้

 **1. นายธิติวัฐ อดิศรพันธ์กุล** ตำแหน่งรองเลขาธิการนายกรัฐมนตรีฝ่ายการเมือง

 (รองนายกรัฐมนตรี นายภูมิธรรม เวชยชัย)

 **2. นายศึกษิษฏ์ ศรีจอมขวัญ** ตำแหน่งรองเลขาธิการนายกรัฐมนตรีฝ่ายการเมือง

 (รองนายกรัฐมนตรี นายสุริยะ จึงรุ่งเรืองกิจ)

 **3. นายพงศ์ศรัณย์ อัศวชัยโสภณ** ตำแหน่งรองเลขาธิการนายกรัฐมนตรีฝ่ายการเมือง

 (รองนายกรัฐมนตรี นายพิชัย ชุณหวชิร)

 **4. นายรังสรรค์ วันไชยธนวงศ์** ตำแหน่งรองเลขาธิการนายกรัฐมนตรีฝ่ายการเมือง

 (รองนายกรัฐมนตรี นายอนุทิน ชาญวีรกูล)

 **5. พลตำรวจโท อภิรัต นิยมการ** ตำแหน่งรองเลขาธิการนายกรัฐมนตรีฝ่ายการเมือง

 (รองนายกรัฐมนตรี พลตำรวจเอก พัชรวาท วงษ์สุวรรณ)

 **6. นายชื่นชอบ คงอุดม** ตำแหน่งรองเลขาธิการนายกรัฐมนตรีฝ่ายการเมือง

 (รองนายกรัฐมนตรี นายพีระพันธุ์ สาลีรัฐวิภาค)

 ทั้งนี้ ตั้งแต่วันที่ 20 สิงหาคม 2567 เป็นต้นไป

**7. เรื่อง การมอบหมายให้รองนายกรัฐมนตรีรักษาราชการแทนนายกรัฐมนตรี**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอ มอบหมายให้
รองนายกรัฐมนตรีรักษาราชการแทนนายกรัฐมนตรี ในกรณีที่รองนายกรัฐมนตรี **นายภูมิธรรม เวชยชัย** ปฏิบัติหน้าที่แทนนายกรัฐมนตรีไม่อาจปฏิบัติราชการได้ คณะรัฐมนตรีมอบหมายให้รองนายกรัฐมนตรีเป็นผู้รักษาราชการแทนตามลำดับ ดังนี้ 1) นายสุริยะ จึงรุ่งเรืองกิจ 2) นายพิชัย ชุณหวชิร 3) นายอนุทิน ชาญวีรกูล 4) พลตำรวจเอก
พัชรวาท วงษ์สุวรรณ และ 5) นายพีระพันธุ์ สาลีรัฐวิภาค

 ในระหว่างการรักษาราชการแทนนายกรัฐมนตรีผู้รักษาราชการแทนข้างต้น จะสั่งการใดเกี่ยวกับการบริหารงานบุคคล และอนุมัติเงินงบประมาณอันอยู่ในอำนาจของนายกรัฐมนตรีได้ต้องได้รับความเห็นชอบจากรองนายกรัฐมนตรี (นายภูมิธรรม เวชยชัย) ปฏิบัติหน้าที่แทนนายกรัฐมนตรีเสียก่อน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*